村鄰會飲
作者：陸游
朝代：宋

paragraphs: 陸子白首安耕桑，樂事遽數烏能詳。
長羅家家雪作麵，畫楫處處青分秧。
迎荻船歸潮入浦，祈蠶會散月滿廊。
有時鄰曲苦招喚，茅簷掃地羅壺觴。
堆盤珍膾似河鯉，入鼎大臠勝胡羊。
披綿黄雀麴糝美，斫雪紫蟹椒橙香。
老人飽食可無患，摩挲酒甕與飯囊。
兒孫扶侍遞相送，笑語無間歌聲長。
人間哀樂不可常，掠剩有鬼在汝傍。
常憂水旱虞螟蝗，力行孝悌招豐穰。